Отиде си именитата кинорежисьорка Иванка Гръбчева - Mediapool.bg
Отиде си именитата кинорежисьорка Иванка Гръбчева
Нейните филми "Деца играят вън", "Изпити по никое време", "Войната на таралежите" и т.н. остават любими на поколения българи
15:35 | 26 май 2013 | 85 коментара
На 66 години почина именитата българска кинорежисьорка Иванка Гръбчева, съобщиха от СБФД. Тя е създателка на много игрални филми и телевизионни сериали, с които израснаха поколения българи. Сред тях са "Деца играят вън", "Изпити по никое време", "Войната на таралежите", "13-ата годеница на принца", "Ева от третия етаж", "Една калория нежност" и т.н.
Нейни филми печелят множество награди. През 1974 г. печели наградата на Организацията на ООН по въпросите на образованието, науката и културата (ЮНЕСКО) за филма "Изпити по никое време" на Международния кинофестивал за детски филм в Хихон, Испания. Филмът "Хирурзи" получава Сребърен медал за режисура на VII Международен кинофестивал на червенокръстките филми през 1977 г. във Варна.
Родена е на 28.07.1946 г. в София. През 1966 г. се дипломира със специалност "Кино и телевизионна режисура" във Висшия институт за филмово изкуство в Бабелсберг, Германия. 1967 – 1991 е режисьор в Студия за игрални филми "Бояна". 1987 – 1991 е художествен ръководител на творчески колектив "Алфа" в Студия за игрални филми "Бояна". 1984 – 1991 е преподавател по кинорежисура и филмов монтаж в катедра "Кино и телевизия" при Национална академия за театрално и филмово изкуство. 1998 – 2004 е преподавател по кино и телевизионна режисура във факултета по изкуства на Великотърновския университет "Св. Св. Кирил и Методий".
Иванка Гръбчева има над 20 заглавия в кариерата си. Най-добрите си филми е заснела заедно със сценаристите Братя Мормареви, писателя Георги Данаилов и оператора Яцек Тодоров.
БНТ1 съобщи, че в памет на Иванка Гръбчева променя програмата си и от 20.45 ч. на 26 май ще бъде излъчен филмът "Изпити по никое време", който беше един от любимите на Иванка Гръбчева, но и на милиони зрители.